## El Consell ratifica l’informe de mesures preventives per a combatre la pesta porcina africana i la sobrepoblació de senglars en 542 municipis

*** L’objectiu del futur decret és articular ajudes directes als titulars de vedats de caça, els quals rebran una aportació de 40 euros per cada exemplar caçat i retirat del medi natural**

El Consell ha ratificat l’inici del procediment normatiu del futur decret llei de mesures extraordinàries per a adoptar mesures preventives i combatre la pesta porcina africana i la sobrepoblació de senglars en 542 municipis, la qual cosa suposa el conjunt de la Comunitat Valenciana. En concret, s’actuarà en 353 vedats i zones de caça de la província d’Alacant, en 209 de Castelló i en 438 de València.

La Generalitat, mitjançant una coordinació estreta entre departaments i en col·laboració amb els equips tècnics especialitzats, ha emés l’informe previ al decret per a adoptar diferents mesures dotades amb un pressupost de 6 milions d’euros per a reduir la població de senglars, un dels principals vectors de la pesta porcina africana.

L’objectiu del decret és articular ajudes directes als titulars de vedats de caça, els quals rebran una aportació de 40 euros per cada exemplar caçat i retirat del medi natural. Esta actuació constituïx una acció prioritària per a reforçar la capacitat de resposta del territori enfront d’un  possible brot, que tindria un impacte sanitari i econòmic molt significatiu en les explotacions porcines.

A més, es complementa amb un encàrrec d’emergència a l’empresa pública VAERSA, que habilitarà a partir de gener un servici específic d’arreplega d’animals caçats i posarà en marxa un dispositiu de parany destinat a instal·lar caixes parany en els punts a on l’activitat cinegètica no resulte una solució satisfactòria. Este reforç permetrà actuar en zones de seguretat i terrenys no concordes i garantir una actuació integral i eficient.

Per a definir l’estratègia operativa, la Direcció General de Medi Natural, dependent de la Vicepresidència Tercera i Conselleria de Medi Ambient, Infraestructures, Territori i de la Recuperació, ha analitzat diversos escenaris de caça esportiva i control de senglar, seleccionant el que comprén un nombre més gran de municipis i explotacions porcines, i se centra així en les zones de més vulnerabilitat. En concret, són al voltant de mil titulars cinegètics.

El pla establix com a zones prioritàries els corredors viaris de risc A-7, AP-7, N-232, A-3, A-23, CV-35 i CV-10, a on la presència de fauna silvestre implica una especial atenció preventiva. A més, la iniciativa permetrà avançar en l’actualització i harmonització dels protocols de vigilància passiva, amb la finalitat de disposar d’informació més sòlida i aplicar criteris homogenis en tota la Comunitat Valenciana.

D’altra banda, la Conselleria d’Agricultura Aigua, Ramaderia i Pesca ha reforçat de manera notable tota la logística necessària per a respondre amb rapidesa i eficàcia davant qualsevol possible focus sanitari, i es dota de mitjans materials específics per a actuar des del primer moment.

Així mateix, les granges podran escometre les actuacions necessàries per a reforçar la seua seguretat dins de l’orde d’ajudes destinades a la millora de la competitivitat de les explotacions ramaderes, amb inversions orientades a reforçar la bioseguretat i evitar l’entrada de malalties en les granges.

S’han incrementat estes ajudes a la bioseguretat i competitivitat, de 4,2 milions d’euros a 9 milions. Estes subvencions, que es poden sol·licitar fins al 30 de gener, permetran finançar actuacions com ara tanques fixades al sòl, pediluvis, guals sanitaris, vestuaris per al personal i altres millores sanitàries.

En definitiva, mitjançant este pla de xoc la Generalitat constituïx una mesura estratègica per a protegir el sector porcí, preservar la sanitat animal i reforçar la seguretat ambiental en el conjunt del territori autonòmic.

Fecha: 12/12/2025